དེ་རིང་འདིར་རྒྱ་གར་གྱི་དགེ་རྒན་ཚོ་ལ་ངས་དམིགས་བསལ་ཞུ་རྒྱུ་ལ།བོད་པའི་གཞིས་ཆགས་ནང་ལ་ཡོད་པའི་རྒྱ་གར་དགེ་རྒན་ཚང་མར་ངས་རྟག་པར་བཤད་ཀྱི་ཡོད།ང་ཚོ་བོད་མི་བཙན་བྱོལ་བ་ཆགས་ཏེ་བསྡད་ཡོད།རྒྱ་གར་དགེ་རྒན་ཚོ་བཙན་བྱོལ་བ་མིན་ན་ཡང་བོད་པ་བཙན་བྱོལ་པའི་སྤྱི་ཚོགས་ཀྱི་སློབ་གྲྭའི་ནང་ལ་ལས་འགན་འཁྱེར་ཏེ་བསྡད་པའི་རིང་འདིར་ཁྱེད་ཚོ་ཡང་བཙན་བྱོལ་བའི་བཟོ་འདྲ་པོ་ཆགས་ཡོད།ཡང་དགེ་རྒན་ཁ་ཤས་ལས་ཀར་སེམས་ཁུར་དེ་ཙམ་མེད་པ།དཔེར་ན།སྔོན་མ་འཛིན་གྲྭའི་ནང་ཨུ་སུ་བསླས་ཏེ་སྡོད་ཀྱི་འདུག་ཟེར་བ་དེ་འདྲ་བྱུང་ཡོད།དེ་འདྲ་རེ་ཟུང་ཡོང་སྲིད་པ་རེད།ཡིན་ནའང་སྤྱི་ཡོངས་ཀྱི་ཆ་ནས་མཐུན་རྐྱེན་འཛོམས་མིན་གྱི་དཀའ་ངལ་མང་པོ་ཞིག་གི་འོག་སོ་སོའི་མི་ཚེའི་དྭངས་མ་དེ་རྣམས་བོད་པའི་སྤྱི་ཚོགས་ནང་བསྐྱལ།ཚང་མས་བོད་པའི་ཐོག་ལ་ཞབས་འདེགས་ཧུར་ཐག་ཞུས་པའི་གྲུབ་འབྲས་ཀྱང་སྔོན་ལ་སློབ་གྲྭ་མཐོ་པོ་ཐོན་ཡོད་མིན་ལ་མ་ལྟོས་པར་བོད་མི་བཙན་བྱོལ་བའི་སྤྱི་ཚོགས་ནང་བོད་ཕྲུག་ན་གཞོན་མང་བ་རྣམས་སློབ་གྲྭ་འགྲིམས་མྱོང་བ་ཤ་སྟག་ཆགས་ཡོད་པ་དང༌།དེ་ལྟར་ཡིག་རྨོངས་སེལ་བས་མ་ཚད།བོད་ཡིག་དང༌།ཨིན་ཇི།ཧིན་དི་བཅས་གང་ལ་གང་འཚམ་ཤེས་མཁན་གྱི་བོད་པ་བཙན་བྱོལ་བའི་སྤྱི་ཚོགས་ཤིག་ཆགས་པ་འདི་ཁྱེད་ཚོ་རྒྱ་གར་དགེ་རྒན་ཚོས་ལོ་༣༧༣༨རིང་ལ་དཀའ་ལས་བརྒྱབ་པའི་གྲུབ་འབྲས་ཡིན་པས།ཁྱེད་ཚོ་རྒྱ་གར་དགེ་རྒན་ཚོ་ལ་ངས་ཐུགས་རྗེ་ཆེ་ཞུ་རྒྱུ་ཡིན།ཁྱེད་ཚོས་དངོས་གནས་བོད་སྤྱི་དོན་ལ་ཞབས་འདེགས་ངེས་ཅན་ཞིག་ཞུས་ཡོད།ཁྱེད་ཚོའི་བཀའ་དྲིན་ང་ཚོས་ནམ་ཡང་བརྗེད་ཀྱི་མ་རེད།